Diari Oficial de la Generalitat Valenciana


Sumari del DOGV 3212, del 27-03-1998 (1998/900502)

ORDRE de 20 de març de 1998, del conseller d'Ocupació, Indústria i Comerç, per la qual es determinen els diumenges i dies festius hàbils per a la pràctica comercial en l'exercici 1998/99.
-------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1998/03/20/(1)/dof/vci/html**

### Dades del document

Número de DOGV
:   3212

Data del DOGV
:   27-03-1998

Secció del DOGV
:   I. DISPOSICIONS GENERALS

Número del document
:   1998/900502


Data del document
:   20-03-1998

Organisme emissor


Tipus de document
:   Ordre

Descriptors 

:   * reglamentació comercial
    * jornada de treball
    * distribució comercial
    * distribuïdor comercial
    * horari comercial

ORDRE de 20 de març de 1998, del conseller d'Ocupació, Indústria i Comerç, per la qual es determinen els diumenges i dies festius hàbils per a la pràctica comercial en l'exercici 1998/99. [1998/X2355]  
La Llei 8/1997, de 9 de desembre, de la Generalitat Valenciana, d'Horaris Comercials de la Comunitat Valenciana, en l'article 5 disposa que el calendari de vuit diumenges i dies festius que s'habiliten per a un període de 12 mesos es determinarà mitjançant ordre de la Conselleria d'Ocupació, Indústria i Comerç.  
D'acord amb la disposició transitòria primera de la Llei 8/1997, de 9 de desembre, per a l'elaboració d'aquesta ordre s'ha procedit a consultar les cambres oficials de comerç, indústria i navegació de la Comunitat Valenciana, les associacions de consumidors i usuaris i les organitzacions empresarials i sindicals més representatives.  
En conseqüència, d'acord amb la normativa vigent i tenint en compte els plantejaments sol·licitats mitjançant el preceptiu procés de consulta desenvolupat,   
ORDENE  
Article 1  
1. Durant el període que hi ha entre l'1 de febrer de 1998 i el 31 de gener de 1999, els establiments comercials ubicats a la Comunitat Valenciana podran romandre oberts al públic fins un màxim de vuit diumenges i festius, sense perjudici que puguen acollir-se a règims específics de regulació d'horaris comercials derivats de la Llei 8/1997, de 9 de desembre.  
2. L'horari corresponent a cada diumenge i festiu habilitat comercialment serà lliurement fixat pel titular de l'establiment comercial, sense que puga excedir de dotze hores d'obertura.  
Article 2  
A aquest efecte, els establiments interessats podran obrir al públic els diumenges i festius que s'assenyalen a continuació:  
· 9 d'abril de 1998, Dijous Sant, acumulació de dos festius.  
· 15 d'agost de 1998, Assumpció de la Mare de Déu, dissabte, acumulació de dos festius  
· 1 de novembre de 1998, festa de Tots Sants, diumenge.  
· 6 de desembre, Dia de la Constitució, diumenge.  
· 20 de desembre de 1998, diumenge, campanya Nadal-Reis.  
· 27 de desembre de 1998, diumenge, campanya Nadal-Reis.  
· 3 de gener de 1999, diumenge, campanya Nadal-Reis.  
· 10 de gener de 1999, diumenge, campanya de rebaixes d'hivern.  
Article 3  
1. Atenent les peculiaritats i festivitats pròpies de cada localitat, els comerciants interessats podran optar per l'habilitació d'un o dos dels festius locals per a l'obertura dels seus establiments, en substitució d'un nombre igual dels dies del calendari adoptat, d'acord amb l'article segon. En aquests casos, els interessats, hauran de trametre comunicació al Servei Territorial de Comerç corresponent, amb almenys 20 dies d'antelació respecte del festiu local que s'habilita, en la qual s'indique el dia a què es renuncia i la data en què se celebra el festiu local, acompanyada necessàriament de l'informe municipal sobre la conveniència del canvi.  
2. Els ajuntaments, en representació dels comerciants del terme municipal, podran cursar comunicació per a l'habilitació d'un o dos dels festius locals. L'esmentada comunicació indicarà el sector o els sectors de comerços del municipi a què afecta el canvi de data, el festiu local que s'habilita i el dia a què es renuncia d'entre els que figuren en l'article segon, i anirà acompanyada de l'acord de l'òrgan competent de la corporació local. Les comunicacions hauran de presentar-se com a mínim amb 20 dies d'antelació respecte del festiu que s'habilita.  
Article 4  
Els establiments comercials hauran d'informar adequadament el públic dels diumenges i festius que romandran oberts durant l'any comercial.  
DISPOSICIONS FINALS  
Primera  
Es faculta el director general de Comerç i Consum perquè dicte totes les resolucions que calga per al desenvolupament i l'aplicació del que disposa aquesta ordre.  
Segona  
Aquesta ordre entrarà en vigor el dia de la seua publicació en el Diari Oficial de la Generalitat Valenciana.  
València, 20 de març de 1998  
El conseller d'Ocupació, Indústria i Comerç,  
DIEGO SUCH PÉREZ


Còpia Permalink ELI